
Propedeutika a feminista testfilozófiából kiinduló elidegenedés fenomenológiájához

Kulcsszavak: tudattalan; Leibkörper; férfitekintet; patológia; idegenérzet
A testfilozófia és a feminista fenomenológia egyre népszerűbb kutatási területei a bölcsészettudománynak. Viszont rengeteg olyan aspektus van még, amelyekből vizsgálható és problematizálható felvetésekkel állunk szemben, hiszen mindkettő rendkívül széleskörű téma. Dolgozatomban elsősorban a női önészlelést és testtapasztalatokat vizsgálom arra keresve a választ, hogy mennyiben tekinthető az elidegenedés érzete egy fundamentális emberi megélésnek. A feminizmus segíthet annak megértésében és kidomborításában, hogy ezek az általános idegenérzetek milyen meghatározóak, hiszen sorra szembesülünk olyan pillanatokkal, mikor önmagunkat önmagunk számára idegenként tapasztaljuk meg. Ilyen például a tudattalan vagy a Leibkörper esete.
Identitásunk egymásra épülő rétegek egysége, időről időre pedig fellép velünk szemben az igény arra, hogy valamilyen módon megragadjuk ezt az ént. Sokáig úgy gondolták, hogy ehhez jobb esetben mellőznünk kell a testi észleléseinket, sőt, amíg a testünkkel foglalkozunk, addig nem is nyerhetünk autentikus képet arról, hogy miben áll személyes azonosságunk. A mai kutatások ennek ellenére sokkal inkább azt bizonyítják, hogy a testemlékezet és a testtapasztalat kihagyhatatlan elemei identitásunknak, elménkkel közösen alkotnak egy olyan egységet, amely igazán csak a két fél egymást alakító kölcsönhatásaiban ragadható meg. Dolgozatomat egyfajta megalapozásnak tekintem egy mélyebb vizsgálódáshoz, amely már nem csak a női testtel foglalkozik, hanem – ahogy azt a feminizmus is implikálja – egyáltalán az emberi önészleléssel, továbbá azzal, hogy a testemlékezet mennyiben tekinthető az elmében rejlő emlékezet kiegészítésének.



